កម្ពុជា​ចូល​រួម​បោះ​ឆោ្នត​នៅ​អ.ស.ប.​ថ្កោល​ទោស​ការ​សម្រេច​របស់​អាមេរិក​អំពី​​ទីក្រុង​​ហ្ស៊េរុយសាឡិម
ស.រ.អា.​ព្រមាន​ប្រទេស​ដែល​ថ្កោល​ទោស​ការ​សម្រេច​ដោយ​ឯករាជ្យ​ និង​អធិបតេយ្យ​របស់​អាមេរិក​ដែល​ទទួលស្គាល់​ទី​ក្រុង​ហ្ស៊េរុយសាឡិម​ជា​រដ្ឋធានី​អ៊ីស្រាអែល។​ ​កម្ពុជា​ក៏នៅ​ក្នុង​ចំណោម​ប្រទេស​ថ្កោល​ទោស​ស.រ.អា.​ដែរ។
ភ្នំពេញ — កម្ពុជាស្ថិតក្នុងចំណោមប្រទេស១២៨ដែលបានចូលរួមបោះឆ្នោតយល់ព្រមឱ្យមានសេចក្ដីសម្រេចមួយរបស់អង្គការសហប្រជាជាតិ (អ.ស.ប.) កាលពីថ្ងៃព្រហស្បតិ៍ប្រឆាំងការសម្រេចចិត្តរបស់រដ្ឋបាលលោកប្រធានាធិបតី ដូណាល់ ត្រាំ ក្នុងការផ្លាស់ប្ដូរទីតាំងស្ថានទូតអាមេរិកប្រចាំប្រទេសអ៊ីស្រាអែល ទៅតាំងទីនៅក្នុងទីក្រុងហ្ស៊េរុយសាឡិម។ ការសម្រេចចិត្តដ៏ចម្រូងចម្រាសរបស់រដ្ឋបាលលោក ត្រាំ បានបង្កឲ្យមានការខឹងសម្បារនៅក្នុងចំណោមពិភពអារ៉ាប់ និងបណ្ដាជនម៉ូស្លីមជាច្រើននៅទូទាំងពិភពលោក ដ្បិតអីទីក្រុងហ្ស៊េរុយសាឡិម នៅតែជាតំបន់ប្រទាញប្រទង់ទាមទារការគ្រប់គ្រងរៀងៗខ្លួន រវាងអ៊ីស្រាអែល និងប៉ាលេស្ទីន និងជាចំណុចស្នូលនៃជម្លោះរ៉ាំរ៉ៃរវាងភាគីទាំងពីរ។ គម្រោងរំកិលស្ថានទូតសហរដ្ឋអាមេរិកទៅកាន់ទីក្រុងហ្ស៊េរុយសាឡិម និងការទទួលស្គាល់ទីក្រុងនេះជារដ្ឋធានីផ្លូវការរបស់ប្រទេសអ៊ីស្រាអែលបាននាំឱ្យមានការកោះប្រជុំជាបន្ទាន់នៃអង្គមហាសន្និបាតអង្គការសហប្រជាជាតិ បន្ទាប់ពីក្រុមប្រឹក្សាសន្តិសុខអ.ស.ប.បរាជ័យក្នុងការចេញសេចក្ដីថ្លែងការណ៍ ដោយសារការបោះឆ្នោតវេតូដោយសហរដ្ឋអាមេរិក។ នៅមុនការបោះឆ្នោតក្នុងអង្គមហាសន្និបាតអង្គការសហប្រជាជាតិដែលរៀបចំធ្វើឡើងកាលពីថ្ងៃព្រហស្បតិ៍ អ្នកស្រី Nikki Haley ឯកអគ្គរដ្ឋទូតអាមេរិកប្រចាំ អ.ស.ប. បានព្រមានដល់រដ្ឋជាសមាជិកអ.ស.ប.នានាថា សហរដ្ឋអាមេរិកនឹងកត់ចំណាំឈ្មោះគ្រប់ប្រទេស និងគ្រប់សន្លឹកឆ្នោត ដែលនឹងគាំទ្រឱ្យមានសេចក្ដីសម្រេចប្រឆាំងនឹងទីក្រុងវ៉ាស៊ីងតោនអំពីទីក្រុងហ្ស៊េរុយសាឡិមនេះ។ អ្នកស្រី Nikki Haley បាននិយាយប្រាប់អង្គមហាសន្និបាតអង្គការសហប្រជាជាតិថា អាមេរិកនឹងចងចាំការបោះឆ្នោតកាលពីយប់មិញ ហើយទុកជាករណីមួយសម្រាប់ពិចារណា នៅពេលប្រាស្រ័យទាក់ទងជាមួយប្រទេសដែលបោះឆ្នោតប្រឆាំងស.រ.អា.អំពីបញ្ហានេះ។ តែលទ្ធផលបោះឆ្នោតចេញមកមាន១២៨ប្រទេសបានបោះឆ្នោតថ្កោលទោសសហរដ្ឋអាមេរិក ៩ប្រទេសបានបោះឆ្នោតប្រឆាំងសេចក្ដីសម្រេចរបស់អ.ស.ប. និងមាន៣៥ប្រទេសបានបោះឆ្នោតអនុប្បវាទ។ ប្រទេសកម្ពុជា ដែលកំពុងតែជួបភាពរកាំរកូសក្នុងការប្រាស្រ័យទាក់ទងនឹងអាមេរិក ក៏បានបោះឆ្នោតថ្កោលទោសសេចក្ដីសម្រេចរបស់អាមេរិករឿងហ្ស៊េរុយសាឡិមផងដែរ។ មន្ត្រីរដ្ឋាភិបាលកម្ពុជា និងមន្ត្រីអ្នកនាំពាក្យស្ថានទូតអាមេរិកនៅភ្នំពេញ បានបដិសេធមិនធ្វើអត្ថាធិប្បាយឡើយ កាលពីថ្ងៃសុក្រ ថាតើការបោះឆ្នោតរបស់កម្ពុជាកាលពីយប់មិញ នឹងផ្ដល់ផលប៉ះពាល់អ្វីខ្លះបន្ថែមទៀតដល់ទំនាក់ទំនងខ្មែរអាមេរិក ដែលកំពុងតែយ៉ាប់យ៉ឺនរួចជាស្រេចហើយនោះ។ គួរកត់សម្គាល់ថា នៅក្នុងសប្ដាហ៍នេះផងដែរ ស្ថានបេសកកម្មអចិន្ត្រៃយ៍របស់សហរដ្ឋអាមេរិកប្រចាំអ.ស.ប.បានទទួលរៀបចំកិច្ចពិភាក្សាមួយអំពីការធ្លាក់ចុះនៃលទ្ធិប្រជាធិបតេយ្យនៅប្រទេសកម្ពុជា ដែលមានការចូលរួមពីមន្ត្រីបក្សជំទាស់នៅកម្ពុជាដែលត្រូវបានរំលាយ និងតំណាងសង្គមស៊ីវិល និងមានការអំពាវនាវឱ្យមានការព្យួរអាសនៈរបស់កម្ពុជានៅ អ.ស.ប. ដើម្បីឆ្លើយតបនឹងការបង្ក្រាបផ្នែកនយោបាយនៅកម្ពុជា ដោយរដ្ឋាភិបាលលោកនាយករដ្ឋមន្ត្រី ហ៊ុន សែន៕